Foto: Octav Ganea/ Inquam Photos

Doamna Dăncilă se plânge că nu a fost invitată de președintele Iohannis la Sibiu. Nu e clar unde dorea doamna premier să fie invitată. La ce? Ca să ce? Probabil ca să „make a photo” la ușă, deoarece la Consiliul European nu putea să intre. Tratatul de la Lisabona și două decizii ale Curții Constituționale din România spun că doar unul intră, și acela e președintele României. Premierul n-are nicio treabă cu Consiliul European decât dacă președintele este indisponibil și-l deleagă expres pe primul ministru să-i țină locul. La prima vedere, doamna Dăncilă iar a încurcat borcanele: când amintește de succesul „preșidenției” (sic!) românești la UE care ar recomanda-o pentru summitul de la Sibiu, doamna se gândește probabil la Consiliul Uniunii Europene. Doar că la Sibiu se ține Consiliul European (o adunare informală a șefilor de stat sau de guvern, câte unul din fiecare țară), care, deși sună asemănător, este altă mâncare de pește. Analiștii doamnei Dăncilă îi găsesc circumstanțe atenuante, spunând că premierul ar fi trebuit să fie chemat de președinte măcar la dineu, doar că, până acum, în programul oficial nu s-a anunțat niciun dineu.



Liderii europeni vor veni la ședință (care începe la 12.30) și, după ora 18, mulți vor pleca acasă.

Dincolo de această inadecvare la context (unii i-ar spune gafă), doamna premier Dăncilă are, totuși, o aspirație europeană de salutat. De remarcat că doamna Dăncilă (care e și președinte executiv al PSD) dorește pe 9 mai să fie la Sibiu, cu Europa, nu la Iași, cu Ceaușescu. Pentru că fix pe data de 9 mai, dl. Liviu Dragnea își organizează - la fel ca Nicolae Ceaușescu pe 21 decembrie 1989 - un mare miting care să-i repereze onoarea și să-i coasă orgoliul la loc după ce cu aproape 3 săptămâni în urmă fugise cu coada între picioare în huiduielile „huliganilor” năimiți de „agenturili străine”. Liviu Dragnea vrea să facă o demonstrație de forță - zeci de autocare cu pesediști din toată Moldova sunt pregătite să vină ca să-l aplaude pe To’arășu. Vor fi demascate roșiile cu E-uri venite din EU-ri, va fi apărat pământul strămoșesc, se vor cânta cântece patriotice, se va (re)produce Cenaclul Flacăra.

„Partidul, Ceaușescu, România!” este contraoferta lui Liviu Dragnea pentru poporul român în replică la summitul de la Sibiu al Consiliului European. Publicul țintă al PSD este în acest moment format din masa oamenilor care cred că „era mai bine pe vremea lui Ceaușescu”, care spun că „Europa nu ne-a adus nimic bun”, care simt că au pierdut din integrarea europeană, fără a înțelege că, de fapt, au pierdut din cauza faptului că au fost furați sistematic de niște lideri politici rapace, care au avut tot interesul să-i țină săraci și legați de glie.

În ciuda mult doritei demonstrații de forță, mă îndoiesc că ceaușismul lui Liviu Dragnea mai poate face masă critică în România. Chiar și în cele mai îndepărtate cătune din Moldova există oameni care au putut să vadă Vestul cu ochii lor, iar vestea s-a dus repede acasă, printre prinți, rude și vecini. Și nu doar vestea, ci și banii câștigați cu greu în Vest au ajuns să întrețină familii întregi.

Dar nu trebuie să te duci la Bruxelles ca să vezi ce înseamnă Europa, e suficient să mergi… la Sibiu. Îmi amintesc Sibiul după Revoluție, era un oraș la fel de cenușiu, de trist și de ruinat de comunism precum Brașovul, orașul meu natal. Am fost în Sibiu în noaptea de Revelion din 2007, când am intrat în UE și orașul a devenit Capitală Culturală Europeană. Orașul era deja în șantier, dar sibienii erau încă închiși în casele lor (poate de aceea am mâncat la McDrive, căci nimeni nu avea deschis pe 1, 2, 3 ianuarie, turiștii încă erau enervanți, veneau să ne strice nouă liniștea și sărbătorile). Azi Sibiul e un furnicar de turiști străini, meniurile în restaurante sunt în limbi europene, oferta pe Booking și Airbnb e bogată, orașul e viu și vibrant. Sibienii au învățat că pot câștiga enorm cu Europa, așa cum au învățat clujenii, orădenii, timișorenii, arădenii și, în general, locuitorii tuturor orașelor și comunelor care au înțeles să folosească banii europeni ca să-și facă viața mai bună la ei în comunitate. Nu e deloc întâmplător că summitul Consiliului European se ține la Sibiu, un oraș simbol și un model de succes pentru ce înseamnă integrarea europeană.

Și în timp ce toată Europa, așezată în fața televizorului, se va uita la Sibiu, România (sunt anunțați 26 de șefi de stat și de guvern, 36 de delegații oficiale, sute de oficiali, peste 800 de jurnaliști), la Iași, un Ceaușescu zaharisit și trist va încerca să bruieze transmisiunea, răcnindu-și mândria din fundul curții.